Ritratt ta' Matthew Axiak fuq Wikimedia Commons .td_uid_2_6107904b4caac_rand.td-a-rec-img{text-align:left}.td_uid_2_6107904b4caac_rand.td-a-rec-img img{margin:0 auto 0 0} Fis-snin disgħin kont ngħallem xi units l-Università ta' Malta rigward l-edukazzjoni tal-adulti. Niftakar li ġieli ddiskutejt mal-istudenti l-bżonn tal-edukazzjoni politika, mhux politika partiġġjana iżda li wieħed ikollu l-preparazzjoni meħtieġa biex jifhem sewwa s-sitwazzjoni politiko-soċjali kontemporanja u jaħdem biex itejjibha. Illum, tant snin wara, inħossni aktar u aktar konvint kemm hemm bżonn li l-poplu jkun edukat aħjar rigward il-politika. Għaliex qed ngħid hekk? – Għax donnu ċerti nies ma jistgħux jifhmu li fis-sitwazzjoni politika attwali, partikolarment wara l-pubblikazzjoni tar-rapport tal-inkjesta dwar il-qtil ta' Daphne Caruana Galizia, hemm bżonn li jittieħdu l-miżuri kollha meħtieġa biex isem Malta jitnaddaf, sew lokalment u, wisq aktar, barra minn xtutna. Ngħiduha kif inhi, li l-Partit Laburista se jirbaħ l-elezzjoni ġenerali li jmiss kulħadd jafha. Ħafna nies qed jirraġunaw li filwaqt li veru li l-Partit Laburista għamel ħafna vromi fil-gvern, imma xorta waħda jibqa' l-aħjar għażla għax in-Nazzjonalisti jidher ċar li għadhom maqsumin bejniethom u mhumiex alternattiva kredibbli. Argument li qed jikkonvinċi ħafna votanti huwa li bid-difetti kollha tiegħu, il-Gvern Laburista jwettaq u żgur għandu track record ta' progress li jiżboq dak li wettqu l-gvernijiet Nazzjonalisti tal-passat riċenti. Sa hawnhekk, ma narax problemi. Però,li huwa tassew inkwetanti huwa l-fatt li xi nies jaħsbu li jekk il-Partit Laburista jirbaħ l-elezzjoni ġenerali li jmiss b'distakk qawwi ħafna ta' voti bejnu u bejn il-Partit Nazzjonalista, mela m'hemmx inkwiet għaliex il-poplu jkun ta risposta. Taqra artikli bi kritika kostruttiva tal-Gvern Laburista u tara taħthom skoss kummenti bħal: "Xorta nirbħu b'50,000 elf!" jew "Rebħa akbar mill-aħħar darba ġejja!" Donnu riżultat veru tajjeb fl-elezzjoni ġenerali kapaċi waħdu jsolvi l-problemi kollha tal-Gvern Laburista. Kummenti bħal dawn ifakkruni fil-favoli ta' meta konna tfal meta l-istejjer dejjem kienu jispiċċaw: "and they lived happily ever after". Min jirraġuna hekk ma jifhem xejn fil-politika. Irridu nifhmu darba għal dejjem li hemm bżonn innaddfu isem pajjiżna u biex isir dan irridu nieħdu l-miżuri kollha li hemm bżonn, inkluż li nimxu fuq ir-rakkomandazzjonijiet tar-riżultat tal-inkjesta Caruana Galizia. Jekk ma jsirx dan għax nonqsu mill-kuraġġ meħtieġ, il-Gvern Laburista se jerġa' jgħaddi ħames snin oħra ta' purgatorju, kontinwament assedjat sew lokalment kif ukoll barra minn xtutna. Dan li rridu għal pajjiżna? – Il-Prim Ministru, Dr Robert Abela, diġà għamel pass pożittiv ħafna meta wiegħed li se jimplimenta r-rakkomandazzjonijiet tal-bord ta' inkjesta. Issa jiddependi minna li nappoġġjawh f'din il-ħidma u ma nħallux il-passjoni politika partiġġjana xxekkel l-appoġġ tagħna lejn din il-ħidma fejjieda. Biex isir dan hemm bżonn li neqirdu t-tribaliżmu politiku. Kemm se ndumu b'din il-mentalità banali u miskina li nħarsu lejn min għandu opinjoni politika differenti bħallikieku xi għadu tagħna? – Irridu wkoll niftħu l-partiti politiċi għall-awtokritika pubblika u mhux kif xi ħadd pubblikament jikkritika b'mod kostruttiv lill-partit tiegħu stess għax jixtieqlu l-ġid, issib ħafna nies jikkummentaw kontrih fis-social media bl-użu ta' kliem offensiv u anke vulgari. Agħar minn hekk, ikun hemm min anke jipprova jħammeġ ismu mal-pubbliku. Min juża s-social media biex joffendi huwa ta' diżunur għall-partit politiku li jappoġġja u ħsara jkun qed jagħmillu b'għemilu. U noqogħdu attenti minn issa 'l quddiem lil min nippreżentaw bħala kandidat politiku. Ejjew nibdew inpoġġu l-integrità personali qabel kull kwalità oħra meta nagħżlu l-kandidati għall-elezzjonijiet. U dan anke jekk kandidat ta' integrità forsi ma jġibx daqstant voti daqs wieħed li hemm dell fuqu. Nerġgħu niskopru l-valuri fil-politika u neqirdu l-mentalità li l-iktar ħaġa importanti hija li tirbaħ, kif ngħidu bl-Ingliż, "to win at all costs". Fuq kollox, ejjew nifirdu l-politika mill-business. Iva li bħala gvern ngħinu lin-negozjanti fil-bżonnijiet tagħhom imma nieqfu hemm u mhux inpoġġu l-interessi tagħhom qabel dawk taċ-ċittadini l-oħra. Inkella ma nkunu tgħallimna xejn mill-iżbalji li saru. Il-gvern huwa ta' kulħadd, mhux biss ta' ftit negozjanti potenti. Mela kulħadd jiġbed ħabel wieħed biex jitkomplew ir-riformi li diġà beda Dr Robert Abela għax jekk ma nagħmlux hekk, inkunu qed nikkompromettu l-futur ta' uliedna u ta' ulied uliedna. Isem Malta ġie mkaxkar fit-tajn għal wisq żmien. Hemm bżonn inkomplu nnaddfuh. .td_uid_3_6107904b4ccbe_rand.td-a-rec-img{text-align:left}.td_uid_3_6107904b4ccbe_rand.td-a-rec-img img{margin:0 auto 0 0}